Пиер дьо Ронсар
Тиар, упрекван бях…

Превод от френски: Пенчо Симов, 1978

chitanka.info

Тиар, упрекван бях от не един критик,

че моите творби народът не разбира,

а днеска ме корят, че имам груба лира,

че пиша с простоват и принизен език.

Кажи — самият ти създаваш с труд велик

безсмъртни книги, — как мълвата се възпира?

Чудовище е тя, с упорство в мен се взира

и сякаш всеки миг променя своя лик.

Стихът ми прогърми — уплашен всеки бяга,

простена ли с тъга, присмиват се веднага.

Та може ли човек да победи във бой

със този нов Протей, приел лица безброй?

Не почвай с него спор, самият се излага

със своите слова — да си приказва той.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.